ทุนใหม่จ่าย3.50บ.รับซื้อPR124
โพสต์ทูเดย์ &#8212; กลุ่มทุน &#8220;คุณากร เศรษฐี&#8221; ชิงตั้งโต๊ะรับซื้อหุ้น 3.50 บาท เป้าถือหุ้นไม่น้อยกว่า 50% &#8220;เสี่ยวิลลี่&#8221; ยันไม่ใช่เทกโอเวอร์หรือครอบงำกิจการ
25 ก.ย. 2552

โพสต์ทูเดย์ — กลุ่มทุน “คุณากร เศรษฐี” ชิงตั้งโต๊ะรับซื้อหุ้น 3.50 บาท เป้าถือหุ้นไม่น้อยกว่า 50% “เสี่ยวิลลี่” ยันไม่ใช่เทกโอเวอร์หรือครอบงำกิจการ 
นางกันยามาส มาลีถาวรกุล รองประธานเจ้าหน้าที่บริหารฝ่ายการเงิน บริษัท 124 คอมมิวนิเคชั่นส (PR 124) เปิดเผยว่า วันที่ 23 ก.ย.ที่ผ่านมา นายคุณากร เศรษฐี นายวิรัตน์ อุดมสินวัฒนา และนางกิ่งกาญจน์ สมิตานนท์ ได้ยื่นประกาศเจตนาในการเข้าถือหลักทรัพย์เพื่อครอบงำกิจการในหุ้น PR 124 โดยสมัครใจ จำนวน 37.35 ล้านหุ้น หรือ 83% ของหุ้นที่จำหน่ายแล้วทั้งหมด ราคาหุ้นละ 3.50 บาท ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) 
สำหรับนายคุณากร ถือหุ้นก่อนทำคำเสนอซื้อจำนวน 5.79 ล้านหุ้น หรือ 12.89% นายวิรัตน์ ถือหุ้น 1.84 ล้านหุ้น หรือ 4.11% รวม 7.64 ล้านหุ้น หรือ 17% คาดว่ายื่นทำคำเสนอซื้ออย่างเป็นทางการวันที่ 28 ก.ย. 2552
นายวิรัตน์ อุดมสินวัฒนา หรือเสี่ยวิลลี่ หนึ่งในผู้ทำคำเสนอซื้อ กล่าวว่า การทำคำเสนอซื้อผู้ซื้อทั้ง 3 รายได้ตกลงซื้อหุ้นจากผู้ถือหุ้นเดิม คาดว่าจะได้หุ้นทั้งหมดจากการเสนอซื้อประมาณ 51% จากจำนวนเสนอซื้อทั้งหมด 100% แต่คาดว่าจะได้สัดส่วนไม่ครบ 100% เนื่องจากหักส่วนที่นายนิมิตร หมดราคี ผู้ถือหุ้นใหญ่ ถืออยู่ 32% และหุ้นเดิมที่นายวิรัตน์ และนายคุณากร ถืออยู่ 17% 
“ผมมีเป้าหมายถือหุ้น 10-15% โดยจะซื้อเพิ่มอีก 10% จากการเสนอซื้อหุ้นครั้งนี้ ที่เหลือเป็นของผู้ซื้ออีก 2 คน” นายวิรัตน์ กล่าว
นายวิรัตน์ กล่าวว่า การเสนอซื้อหุ้นครั้งนี้ไม่ใช่การครอบงำกิจการหรือเข้าตลาดหุ้นทางอ้อม แต่เป็นการทำเทนเดอร์ฯ ฉันมิตร เข้ามาต่อยอดธุรกิจร่วมกับกลุ่มนายนิมิตรที่ยังคงบริหารอยู่ โดยคุณคุณากรเป็นผู้ที่ใช้มีเดียและสร้างคอนเทนต์ จะเข้าไปช่วยในสิ่งที่เราถนัดเท่านั้น ขณะที่คุณนิมิตรทำประชาสัมพันธ์ที่ถนัดเหมือนเดิม” นายวิรัตน์ กล่าว
แหล่งข่าวจากผู้ถือหุ้น เปิดเผยว่า นางกิ่งกาญจน์ซึ่งเข้ามาร่วมซื้อหุ้น PR 124 โดยเป็นตัวแทนถือหุ้นอยู่กลุ่มเดียวกับนายคุณากร 
ภายหลังการทำคำเสนอซื้อเสร็จสิ้นแล้ว ส่งผลให้ผู้ถือหุ้นหลักของ PR 124 ประกอบด้วย 3 กลุ่ม คือ อันดับ 1 นายคุณากร อันดับ 2 นายนิมิตร และอันดับ 3 นายวิรัตน์
แหล่งข่าวจากโบรกเกอร์ เปิดเผยว่า การประกาศทำคำเสนอซื้อของกลุ่มนายคุณากร แม้ว่านายนิมิตรผู้ถือหุ้นเดิมยังบริหารอยู่ แต่การถือหุ้นของกลุ่มใหม่ไม่น้อยกว่า 51% และนำธุรกิจใหม่เข้ามาถือเป็นการเทกโอเวอร์กิจการ PR 124 
ด้านการซื้อขายหุ้น PR 124 วานนี้ (24 ก.ย.) หลังแจ้งทำคำเสนอซื้อ 3.50 บาท ซึ่งเป็นราคาที่ต่ำกว่ากระดาน ส่งผลให้มีแรงขายหุ้นออกมา แต่เนื่องจากเป็นหุ้นที่ไม่มีสภาพคล่องในการซื้อขาย ฉุดราคาหุ้นลงไปลึก 4 บาท ลดลง 0.66 บาท ก่อนจะมีคำสั่งซื้อเข้ามา ราคาขึ้นมาปิดที่ 4.38 บาท ลดลง 28 สตางค์